Magnus Carlsen hefur ekki tapað í síðustu 111 skipti sem hann sest niður í keppnisskák . AFP Norski skákmaðurinn Magnus Carlsen setti nýtt heimsmet í dag , þegar hann tefldi sína 111. skák í röð án þess að tapa . Með því bætti hann heimsmet Rússans Sergei Tiviakov , sem staðið hafði óhaggað frá árinu 2005 , en andstæðingar Tiviakovs voru ekki af sömu stærðargráðu og hjá Carlsen . Breski miðillinn Guardian greinir frá því að Carlsen hafi verið ögn efins um að hann væri í raun og veru búinn að slá metið , þar sem inni í þessum 111 skákum voru tvær skákir frá norska meistaramótinu , gegn keppinautum sem eru ekki á meðal þeirra hæst skrifuðu í heimi . Carlsen var ekki viss um hvort hann ætti að láta þá teljast með í metinu . Í dag kvað þó við annan tón hjá þessum 29 ára gamla Norðmanni . „ Ég er alveg tilbúinn að [ fallast á að ég sé búinn að slá heimsmetið ] líka , “ sagði Carlsen , sem sagði að hann teldi 109 skákir vera gegn elítu-skákmönnum og 111 gegn góðum andstæðingum . „ Ég er ánægður með það , “ sagði Carlsen við blaðamenn , en hann tekur nú þátt í alþjóðlegu móti í Hollandi .